CELEX: 32021D0929
Language: sk
Date: 2021-05-06 00:00:00
Title: Rozhodnutie Rady (EÚ) 2021/929 zo 6. mája 2021 o úprave styku medzi Generálnym sekretariátom Rady a zástupcami záujmových skupín

11.6.2021   
               
               
                  SK
               
               
                  Úradný vestník Európskej únie
               
               
                  L 207/19
               
            
         ROZHODNUTIE RADY (EÚ) 2021/929
         zo 6. mája 2021
         o úprave styku medzi Generálnym sekretariátom Rady a zástupcami záujmových skupín
         RADA EURÓPSKEJ ÚNIE,
         so zreteľom na Zmluvu o Európskej únii,
         so zreteľom na Zmluvu o fungovaní Európskej únie, a najmä na jej článok 240,
         keďže:
         
                     (1)
                  
                  
                     Podľa článku 11 ods. 1 Zmluvy o Európskej únii (ďalej len „Zmluva o EÚ“) dávajú inštitúcie Únie primeraným spôsobom občanom a reprezentatívnym združeniam možnosť verejne vyjadrovať a vymieňať si názory na všetky oblasti činnosti Únie. Podľa článku 11 ods. 2 inštitúcie Únie udržiavajú okrem toho otvorený, transparentný a pravidelný dialóg s reprezentatívnymi združeniami a občianskou spoločnosťou.
                  
               
                     (2)
                  
                  
                     Podľa článku 15 ods. 1 Zmluvy o fungovaní Európskej únie (ďalej len „ZFEÚ“) s cieľom podporovať dobrú správu vecí verejných a zabezpečiť účasť občianskej spoločnosti dodržiavajú inštitúcie, orgány, úrady a agentúry Únie v čo najväčšej možnej miere zásadu otvorenosti.
                  
               
                     (3)
                  
                  
                     Podľa článku 298 ZFEÚ sú pri vykonávaní svojich poslaní inštitúcie, orgány, úrady a agentúry Únie podporované otvorenou, efektívnou a nezávislou európskou administratívou.
                  
               
                     (4)
                  
                  
                     Ak majú inštitúcie, orgány, úrady a agentúry Únie (ďalej len „inštitúcie Únie“) v čo najväčšej možnej miere dodržiavať zásadu otvorenosti, počas rozhodovacieho procesu by malo byť zainteresovaným stranám umožnené poskytovať názory a odborné znalosti, aby sa zlepšila kvalita a zvýšila podpora prijímaných rozhodnutí.
                  
               
                     (5)
                  
                  
                     S cieľom zachovať dôveru v politické, legislatívne a administratívne postupy Únie by styk so zástupcami záujmových skupín mal prebiehať transparentným a etickým spôsobom.
                  
               
                     (6)
                  
                  
                     Európsky parlament, Rada Európskej únie a Európska komisia na tento účel uzavreli medziinštitucionálnu dohodu o povinnom registri transparentnosti (1) (ďalej len „medziinštitucionálna dohoda“).
                  
               
                     (7)
                  
                  
                     Rada je odhodlaná stanoviť rámec pre transparentný a etický styk medzi zástupcami záujmových skupín a úradníkmi a zamestnancami svojho generálneho sekretariátu (ďalej len „zamestnanci“) zavedením zásady podmienenosti. Podľa uvedenej zásady je nevyhnutnou podmienkou na to, aby mohli zástupcovia záujmových skupín vykonávať určité činnosti, na ktoré sa vzťahuje medziinštitucionálna dohoda, zápis do registra transparentnosti.
                  
               
                     (8)
                  
                  
                     Podľa Rady je zriadenie registra transparentnosti, spoločného pre Európsky parlament, Radu a Komisiu a otvoreného pre ostatné inštitúcie Únie, najúčinnejším spôsobom na uplatnenie zásady podmienenosti. Podmienkou zápisu do registra transparentnosti by malo byť dodržiavanie kódexu správania pripojeného k medziinštitucionálnej dohode.
                  
               
                     (9)
                  
                  
                     Orgány registra transparentnosti by mali mať právomoc aj v mene Rady prijímať individuálne rozhodnutia o žiadateľoch a zaregistrovaných subjektoch v súlade s medziinštitucionálnou dohodou.
                  
               
                     (10)
                  
                  
                     Nič v tomto rozhodnutí by sa nemalo vykladať tak, že sa zástupcom záujmových skupín zapísaným do registra transparentnosti udeľuje výsadné právo na prístup k dokumentom v držbe Rady,
                  
               PRIJALA TOTO ROZHODNUTIE:
         
            Článok 1
            Zásada podmienenosti
            V prípadoch stanovených v tomto rozhodnutí a v súlade s medziinštitucionálnou dohodou je zápis do registra transparentnosti nevyhnutnou podmienkou na to, aby mohli zástupcovia záujmových skupín vykonávať určité činnosti.
         
         
            Článok 2
            Register transparentnosti
            
               1.   Medziinštitucionálnou dohodou sa vymedzuje rozsah činností vykonávaných zástupcami záujmových skupín, ktoré podliehajú zápisu do registra, ako aj podmienky oprávnenosti a zápisu zástupcov záujmových skupín do registra transparentnosti.
            
            
               2.   Radu v správnej rade registra transparentnosti zastupuje jej generálny tajomník. Správna rada rozhoduje na základe konsenzu a pomáha jej spoločný sekretariát za podmienok stanovených v medziinštitucionálnej dohode.
            
            
               3.   Správna rada a sekretariát majú v súlade s medziinštitucionálnou dohodou právomoc prijímať v mene Rady individuálne rozhodnutia o žiadateľoch a zaregistrovaných subjektoch.
            
         
         
            Článok 3
            Stretnutia so zamestnancami Generálneho sekretariátu Rady
            
               1.   Stretnutia organizované medzi zástupcami záujmových skupín a generálnym tajomníkom a generálnymi riaditeľmi Generálneho sekretariátu Rady sú podmienené predchádzajúcim zápisom zástupcov záujmových skupín do registra transparentnosti.
            
            
               2.   V styku so zástupcami záujmových skupín sa zamestnanci Generálneho sekretariátu Rady riadia pravidlami a štandardmi správania stanovenými v Služobnom poriadku úradníkov Európskej únie a Podmienkach zamestnávania ostatných zamestnancov Únie stanovených v nariadení Rady (EHS, Euratom, ESUO) č. 259/68 (2) a inými relevantnými internými pravidlami Generálneho sekretariátu Rady. Generálny tajomník Rady prijme v súlade so zásadami uvedenými v tomto rozhodnutí akékoľvek ďalšie pokyny pre zamestnancov, ktoré môžu byť potrebné na uplatňovanie uvedených pravidiel a štandardov.
            
            
               3.   Generálny tajomník Rady prijme opatrenia s cieľom zvýšiť povedomie zamestnancov o pravidlách styku so zástupcami záujmových skupín.
            
         
         
            Článok 4
            Tematické brífingy
            Po konzultácii s predsedníctvom Rady je prípadná účasť zástupcov záujmových skupín na tematických brífingoch organizovaných Generálnym sekretariátom Rady podmienená predchádzajúcim zápisom zástupcov záujmových skupín do registra transparentnosti.
         
         
            Článok 5
            Verejné podujatia
            Účasť zástupcov záujmových skupín ako rečníkov na verejných podujatiach organizovaných Generálnym sekretariátom Rady, ak vystupujú vo svojej profesijnej funkcii, je podmienená zápisom týchto zástupcov záujmových skupín do registra transparentnosti.
         
         
            Článok 6
            Vstup do priestorov Rady
            
               1.   Na vykonávanie činností uvedených v článkoch 3, 4 a 5 vydáva Generálny sekretariát Rady zástupcom záujmových skupín identifikačné preukazy oprávňujúce ich na dočasný vstup do priestorov Rady, a to pod podmienkou predchádzajúceho zápisu do registra transparentnosti a dodržiavania bezpečnostných predpisov Rady. Zástupcovia záujmových skupín sa nezúčastňujú na zasadnutiach Rady alebo jej prípravných orgánov, ibaže ich prítomnosť by bola povolená v súlade s rozhodnutím Rady 2009/937/EÚ (3) (ďalej len „rokovací poriadok Rady“).
            
            
               2.   Generálny sekretariát Rady stanoví na vydávanie preukazov zástupcom záujmových skupín požiadavky na bezpečnosť a preukazovanie totožnosti.
            
         
         
            Článok 7
            Prístup k dokumentom
            Právo prístupu k dokumentom Rady sa riadi nariadením Európskeho parlamentu a Rady (ES) č. 1049/2001 (4).
         
         
            Článok 8
            Vykonávanie
            Generálny sekretariát Rady prijme opatrenia potrebné na vykonanie tohto rozhodnutia.
         
         
            Článok 9
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 6. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Medziinštitucionálna dohoda medzi Európskym parlamentom, Radou Európskej únie a Európskou komisiou o povinnom registri transparentnosti (pozri 1 stranu tohto úradného vestníka).
         
            (2)  Ú. v. ES L 56, 4.3.1968, s. 1.
         
            (3)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).
         
            (4)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).